পিরোজপুর, ১০ জুলাই (শীর্ষ নিউজ ডটকম): অপহরণের ৭ দিন পর বরিশাল তোফাজ্জল হোসেন মানিক মিয়া মহাবিদ্যালয়ের ১ম বর্ষের ছাত্রী নারগিস আক্তারকে (১৫) ভাণ্ডারিয়া থানা পুলিশ উপজেলার ওভারব্রিজ সংলগ্ন একটি ভাড়া বাসা থেকে উদ্ধার করেছে। এ সময় পুলিশ অপহরণকারী রফিকুল ইসলাম বাদল ও তার মা জাহানারা বেগমকে গ্রেফতার করে।  অপহৃতার পিতা হাবিলদার ছরোয়ার হোসেন জানান, গত ২ জুলাই নারগিস আক্তার মার্কসিট নিয়ে কলেজে যাওয়ার পথে তাকে অপহরণ করা হয়। এ ঘটনায় গতকাল শনিবার বরিশাল কোতোয়ালি থানায় ছরোয়ার  হোসেন বাদী হয়ে নারী ও শিশু নির্যাতন দমন আইনে মামলা দায়ের করেন।  এদিকে অপহরণকারীর মা জাহানারা বেগম জানান, নারগিসকে অপহরণ করা হয়নি। তাকে বাদল ভালোবেসে বিয়ে করেছে তবে বিয়ের কোনো প্রমাণাদি দেখাতে পারেনি বাদল। উভয় পরিবারের বাড়ি উপজেলার উত্তর ভিটাবাড়ীয়া গ্রামে। গ্রেফতারকৃত বাদল ভাণ্ডরিয়া বাজারের মোবাইল মেকানিক।  (শীর্ষ নিউজ ডটকম/প্রতিনিধি/রাজ/১১.৪১ ঘ.)